দিনভর বার বার রং বদলাল বেঙ্গালুরু। গণনা শুরু হতেই হাসি ফুটল গেরুয়া শিবিরে। গণনা শেষের দিকে যেতেই কংগ্রেস সমর্থিত জেডি(এস) সরকার গঠিত হওয়ার সম্ভাবনা উজ্জ্বল হল। কিন্তু একক বৃহত্তম দল হয়ে  ওঠা বিজেপির তরফ থেকে মুখ্যমন্ত্রী পদপ্রার্থী ইয়েদুরাপ্পা সবার আগে পৌঁছে গেলেন রাজভবনে। সরকার গড়ার দাবি পেশ করলেন। বিরোধী জোটের মুখ্যমন্ত্রী পদপ্রার্থী কুমারস্বামী রাজভবনে পৌঁছনোর আগেই ইয়েদুরাপ্পাকে সরকার গড়ার আহ্বান জানিয়ে দিলেন রাজ্যপাল। ফলে দিনের শেষে ফের অ্যাডভান্টেজ বিজেপি। কর্নাটকে ভোট গণনায় বারংবার নাটকীয় মোড়। সরকার গঠনের কাছাকাছি পৌঁছলেও এখনও ম্যাজিক ফিগারের থেকে  সামান্য দূরে রয়েছে বিজেপি। কংগ্রেসের ভরাডুবি হয়েছে ঠিকই। কিন্তু দেবগৌড়ার দল জেডি(এস)-কে নিঃশর্ত সমর্থনের প্রতিশ্রুতি দিয়ে তারা ঘটনার গতিমুখ অন্য দিকে ঘুরিয়ে দিয়েছে। জেডি(এস)সুপ্রিমো দেবগৌড়া এবং তার ছেলে কুমারস্বামীর সঙ্গে ফোনে কথা বলেছেন সনিয়া গাঁধী। জানা গিয়েছে, কর্নাটকে সরকার গঠনের বিষয়টি নিয়ে তাঁদের মধ্যে কথা হয়েছে। এর পরেই কংগ্রেস নেতা গুলাম নবি আজাদ জানান, জেডি(এস)এবং তাঁদের সম্মিলিত আসন সংখ্যা বিজেপির চেয়ে বেশি হওয়ায় রাজ্যপালের কাছে তাঁরা সরকার গঠনের দাবি জানাবেন। যদিও কংগ্রেসে ও জেডি(এস)-এর আগেই রাজ্যপালের কাছে পৌঁছে সরকার গঠনের দাবি জানিয়েছেন বিজেপির ইয়েদুরাপ্পা। কংগ্রেসের ফর্মুলা, কর্নাটকের মুখ্যমন্ত্রী পদ ছাড়া হবে জেডি(এস)-কে। উপমুখ্যমন্ত্রী পদে বসবেন কংগ্রেসের কোনও দলিত নেতা। কংগ্রেসের প্রস্তাব মেনে নিয়েছে জেডি(এস)। অন্যদিকে সরকার গঠন নিয়ে এখনই মুখ খুলতে চাইছে না বিজেপি। নির্বাচনে তারাই জিতছে আত্মবিশ্বাসী কংগ্রেস এবং বিজেপি দুই শিবিরই। কিন্তু বেশ কয়েকটি বুথফেরত সমীক্ষায় দেখা গিয়েছে কোনও দলই সংখ্যাগরিষ্ঠতার ধারে-কাছে নেই। সমীক্ষা বলছে, যে ২২২ টি আসনে ভোট হয়েছে, তার মধ্যে বিজেপি পেতে পারে ৯৭ টি আসন। কংগ্রেসের ঝুলিতে যেতে পারে ৯০ টি আসন। দেবগৌড়ার দল জেডি( এস)- এর প্রাপ্ত আসন হতে পারে ৩১। ইঙ্গিত সেই ত্রিশঙ্কু-র দিকেই? যদি সেই পথেই নির্বাচনের ফলাফল এগোয়, তা হলে কিন্তু অবশ্যই ‘কিং মেকার’ হয়ে উঠতে পারে জেডিএস। যদিও এই সমীক্ষাকে বিজেপির মুখ্যমন্ত্রী পদপ্রার্থী বি এস ইয়েদুরাপ্পা যেমন গুরুত্ব দিতে রাজি নন, সে রকমই অবস্থান তাঁর যুযুধান প্রতিপক্ষ সিদ্দারামাইয়ার। কাকে সমর্থন করবে জেডি(এস) কংগ্রেস না বিজেপি? ভোটের প্রচারে প্রাক্তন প্রধানমন্ত্রী দেবগৌড়া কিন্তু কংগ্রেস এবং বিজেপির থেকে সমদূরত্ব বজায় রেখেছিলেন। জানিয়ে দিয়েছিলেন, দু’দল সম্পর্কেই জেডি(এস) হতাশ। তাই কাউকে সমর্থন করার প্রশ্নই ওঠে না। কিন্তু ভোট মিটতে না মিটতেই যে কংগ্রেস সম্পর্কে জেডি(এস) অনেক নরম, তা জেডি(এস) মুখপাত্র দানিশ আলির কথা থেকেই স্পষ্ট হয়ে যায়। তবে যা-ই ইঙ্গিত দিক না কেন জেডি(এস), তাদের হাতেই যে কর্নাটকের ‘ভাগ্য’ যে অনেকাংশেই ঝুলে সে কথা মানছেন রাজনৈতিক বিশেষজ্ঞরাও।